ຫຼາຍປະເທດ ໃຫ້ຄຳໝັ້ນສັນຍາ ຈະຊ່ອຍເຫຼືອສ້າງສາ ເຂດກາຊາ ຄືນໃໝ່
ລັດຖະມົນຕີຕ່າງປະເທດ ສະຫະລັດ ປະກາດໃຫ້ການຊ່ອຍເຫຼືອ ຕື່ມອີກ 212 ລ້ານດອນລາ ເພື່ອຊ່ວຍ ພວກເຈົ້າໜ້າທີ່ປາແລສໄຕນ໌ ສ້າງສາເຂດກາຊາ ຄືນໃໝ່.
ສະຫະລັດໃຫ້ຄຳໝັ້ນສັນຍາທີ່ຈະບໍລິຈາກເງິນຈຳນວນ 212 ລ້ານດອນລາໃນການຊ່ອຍເຫຼືອຄັ້ງໃໝ່ ໃຫ້ແກ່ຊາວປາແລສ ໄຕນ໌ ທີ່ກອງປະຊຸມຫາເງິນສ້າງສາເຂດກາຊາ ທີ່ໄດ້ຮັບຄວາມ ເສຍຫາຍຢ່າງໜັກຈາກສົງຄາມນັ້ນ ລັດຖະມົນຕີການຕ່າງປະເທດສະຫະລັດ ທ່ານ John Kerry ປະກາດຂ່າວການໃຫ້ເງິນຊ່ອຍເຫຼືອດັ່ງກ່າວ ໃນວັນອາທິດມື້ນີ້ ທີ່ນະຄອນຫຼວງໄຄໂຣ ຂອງອີຈິບ ໂດຍກ່າວວ່າ ເວລານີ້ ປະຊາ ຊົນໃນເຂດກາຊາ ແມ່ນຕ້ອງການການຊ່ອຍເຫຼືອ ສະຫະລັດໄດ້ໃຫ້ການຊ່ອຍເຫຼືອດ້ານມະນຸດສະທຳແລ້ວ 118 ລ້ານດອນລາ ບັນດາຜູ້ນຳປາແລສໄຕນ໌ ກຳລັງພະຍາມຮ້ອງຂໍເງິນຊ່ວຍເຫຼືອຈຳນວນ 4 ຕື້ດອນລາ ຈາກຫຼາຍສິບປະເທດທີ່ເຂົ້າຮ່ວມໃນກອງປະຊຸມຄັ້ງນີ້ ປະທານາທິບໍດີ Mahmoud Abbas ແຫ່ງປາແລສໄຕນ໌ ໄດ້ກ່າວເນັ້ນເຖິງຂະໜາດຂອງຄວາມເສຍຫາຍ ແລະຄວາມຕ້ອງການການຊ່ອຍເຫຼືອ ໂດຍກ່າວວ່າ ຄຸ້ມຄົນຢູ່ອາໄສ ຫຼາຍໆຄຸ້ມໄດ້ຖືກທຳລາຍຢ່າງຮາບຄາບ ໃນສົງຄາມ 50 ມື້ ລະຫວ່າງອິສຣາແອລ ແລະ ກຸ່ມຮາມັສ ການສູ້ລົບກັນໄດ້ເອົາຊີວິດຊາວປາແລສໄຕນ໌ ຫຼາຍກວ່າ 2100 ຄົນ ສ່ວນ ຫຼາຍເປັນພວກພົນລະເຮືອນ ພ້ອມທັງທະຫານອິສຣາແອລ 67 ຄົນ ແລະພົນລະເຮືອນ ອີກ 6 ຄົນ ປະທານາທິບໍດີ Abdel Fattah el-Sissi ແຫ່ງອີຈິບ ຮຽກຮ້ອງໃຫ້ ອິສຣາແອລ ເລີ້ມດຳເນີນຄວາມພະຍາຍາມສ້າງສັນຕິພາບຄືນຄັ້ງໃໝ່ ໂດບອີງຕາມຂໍ້ສະເໜີ ປີ 2002 ທີ່ຈະຮວມທັງໃຫ້ອິສຣາແອລຖອນ ອອກຈາກດິນແດນທີ່ຕົນຍຶດເອົາໃນປາງສົງຄາມພາກຕາເວັນອອກກາງໃນປີ 1967 ນັ້ນ ລັດຖະມົນຕີການຕ່າງປະເທດສະຫະລັດ ທ່ານ John Kerry ກໍໄດ້ຮຽກຮ້ອງເຊັ່ນກັນ ໃຫ້ໝົດທຸກຝ່າຍທຳຄວາມໝັ້ນໝາຍຄືນໃໝ່ ວ່າຈະດຳເນີນງານເພື່ອສັນຕິພາບ ທີ່ໃຫ້ເປັນໄປຕາມຄວາມປາດຖະໜາຂອງໝົດທຸກຄົນ